[{"text_idx": "#000001", "text": "Jalutasin hommikul pika ringi Haapsalu peal ja kodu poole tagasi keerates po\u0303ikasin korraks Coopist la\u0308bi. U\u0308llatuseks leidsin sealt va\u0308ga hea hinnaga EastEndi kookosjahu (\u20ac5,08 pakk) ja pofiberit (\u20ac2,87 pakk). Muidugi tuli mul kohe pa\u0308he, et peaks pannkooke ku\u0308psetama ja kuigi unustasin ku\u0308psetuspulbri ostmata ja soodat mul ka kodus polnud, sain siiski suurepa\u0308rased kohevad koogid. Taignasse kloppisin 3 muna, 200-grammise paki 20-protsendilist hapukoort, natuke soola, umbes 100 grammi kookosjahu ja u\u0308he kuhjaga supilusikata\u0308ie pofiberit. Koogid ku\u0308psetasin kaane all natukese oliivio\u0303liga."}, {"text_idx": "#000002", "text": "Retsept on mul muidugi ja\u0308lle selline \u201cnatuke\u201d ja \u201cumbes\u201d, sest ega ma tegelikult jahusid ei mo\u0303o\u0303tnud. Kuna ka munad on va\u0308ga erineva suurusega, tuleb nagunii iga kord tainas jahudega parajaks timmida ja nii kookosjahu kui pofiberi kogus vo\u0303ib u\u0308ksjagu varieeruda. Taigen peab olema parajalt paks, et panni peal laiali ei voolaks ja kaane all ku\u0308psetades kenad kohevad koogid tuleksid."}, {"text_idx": "#000003", "text": "Tore teada, et pannkoogitaignale polegi vaja ku\u0308psetuspulbrit lisada ja ammugi ei ole vaja panna taignasse mingit magustajat. Meil oli ta\u0308na kookide peal kirsimoos, mille keetsin millalgi suvel eru\u0308tritooliga. Moosi hoidsin ku\u0308lmkapis mitu kuud ja nagu vahel eru\u0308tritooliga ku\u0308lmas juhtub, siis seegi kord oli see moosi sees osaliselt kristalliseerunud ja terakesed kro\u0303bisesid hamba all. Mind need va\u0308ikesed kro\u0303binad ei ha\u0308irinud ja ega tegelikult poleks ha\u0308irinud ka u\u0308ldse ilma magustajata keedetud moos, sest mu maitsemeeled on magusast nii palju vo\u0303o\u0303rdunud, et piisab ka sellest kro\u0308o\u0308mikesest magusamaitsest, mille kookosjahu kookidele annab. U\u0308ks hea nipp nii taignates kui moosides eru\u0308tritooli kro\u0303binat va\u0308ltida on tehes see enne kohviveskis peeneks nagu tuhksuhkur."}, {"text_idx": "#000004", "text": "Kookide peale sobib panna ka vahukoort vo\u0303i kookoskreemi kaneeli vo\u0303i marjadega, pildil on ta\u0308na oma aiast korjatud po\u0303ldmarjad."}, {"text_idx": "#000005", "text": "Pildil on u\u0308ks suvine magustoit, mis ko\u0303ige lihtsam teha. Vaja la\u0308heb ainult vahukoort, mingit magustajat ja marju. Ajan koore vahtu natukese eru\u0308tritooliga ja ko\u0303ige lo\u0303puks lisan saumikseriga purustatud marjad. Pilt on tehtud metsmaasikaajal, aga ko\u0303ige lemmikumad on mu jaoks ikkagi vaarikad. Eriti hea on metsvaarikavaht."}, {"text_idx": "#000006", "text": "A\u0308ra kasuta suhkrut! Vahukoore saab magusaks teha stevia vo\u0303i eru\u0308tritooliga vo\u0303i siis nende seguga, mis ei mo\u0303juta veresuhkrut. Dr Bernstein kirjutab oma raamatus Diabetes Solution, et kui so\u0303i u\u0308he supilusikata\u0308ie eru\u0308tritooli, siis temal see veresuhkrut hu\u0308pitas. Ta on 1.tu\u0308u\u0308pi diabeetik. Ma ei tea, kuidas see vo\u0303imalik on, et eru\u0308tritool tal glu\u0308koosi kergitas, sest eru\u0308tritool peaks organismist va\u0308ljuma muutumatul kujul, inimese organism ei muuda seda ei energiaks ega rasvaks. Vo\u0303ibolla ei olnud tegu puhta eru\u0308tritooliga. Mina magustan tavaliselt 200 ml vahukoort 1 spl eru\u0308tritooliga vo\u0303i isegi va\u0308hemaga ja olenemata sellest, et vahukoores sisaldub piimasuhkur, pu\u0308sib mu glu\u0308koos sellist magustoitu su\u0308u\u0308es stabiilne."}, {"text_idx": "#000007", "text": "Ega muidu teada ei saa, mida u\u0308ks vo\u0303i teine toit teeb, kui peab ise testima, glu\u0308komeeter olgu alati ka\u0308eulatuses."}, {"text_idx": "#000008", "text": "Tegelikult tuli ta\u0308na va\u0308lja rabarberi-maasikakook, aga on u\u0308sna u\u0308ksko\u0303ik, mis marjadega seda teha."}, {"text_idx": "#000009", "text": "rabarberid, maasikad, mis iganes marjad"}, {"text_idx": "#000010", "text": "Sega po\u0303hi kokku, kata sellega koogivormi po\u0303hi ja natuke ka ku\u0308ljed. Pane rabarber-marjad po\u0303hjale ja puista \u201ctuhksuhkruga\u201d u\u0308le. Sega kokku kate, vala vormi ja ku\u0308pseta kooki 200 kraadiga 1 tund. Enne serveerimist lase jahtuda."}, {"text_idx": "#000011", "text": "Kook sai va\u0308ga magus, sest kartsin, et rabarber ta liiga hapuks ja\u0308tab ja uhasin sellepa\u0308rast igasse kihti eru\u0308tritooli liiga vaba ka\u0308ega. So\u0303ime seda peaaegu ta\u0308iesti mageda vahukoorega, mis toda magus-haput kooslust ha\u0308sti tasakaalustas. Mulle endale maitseks see kook ilmselt paremini poole va\u0308hema magustajaga, aga meestele just selline meeldib. No ja kui meestele meeldib, siis ja\u0308relikult peab niisugune olema \ud83d\ude42"}, {"text_idx": "#000012", "text": "Pildistasin hommikupa\u0308ikeses eile o\u0303htul ku\u0308lmkappi tahenema pandud s\u030cokolaadikomme. Natuke ebama\u0308a\u0308rase kujuga need seekord tulid va\u0308lja, sest pistsin kommide sisse pekaanipa\u0308hklid nii suurena nagu nad on. Aga maitsvad on \ud83d\ude42"}, {"text_idx": "#000013", "text": "Kommide tegemise mo\u0303te tuli sellest, et meil oli koju seisma ja\u0308a\u0308nud u\u0308ks 99% kakaosisaldusega s\u030cokolaadipoolik, mis oli nii mo\u0303ru, et peaaegu kibe. Ja ma tahtsin selle a\u0308ra su\u0308u\u0308a. Su\u0308sivesikuid on selles s\u030cokolaadis umbes 7 grammi terve tahvli kohta, mistap oleks vo\u0303inud natuke su\u0308u\u0308a ku\u0308ll, aga see polnud u\u0308ldse see, mida mu maitsemeel igatses. Sellepa\u0308rast lo\u0303ikasin kausikese po\u0303hja natuke vo\u0303id (umbes 40-50g), tu\u0308keldasin s\u030cokolaadi sinna peale ja sulatasin need mikrolaineahjus u\u0308les. S\u030cokolaadi oli tahvlist ja\u0308rel vast umbes 60g. Tegin s\u030cokolaadimassi eru\u0308tritooli ja steviaga magusaks, segasin pekaanipa\u0308hklid sisse ja to\u0303stsin va\u0308ikese lusikaga parajad portsud silikoonist kommivormi tahenema. Ku\u0308lmkapis saavad kommid valmis tunni-paariga."}, {"text_idx": "#000014", "text": "U\u0308ritasin algul magustada ainult steviaga ja maitsesin, kuidas on, aga nii kui hakkab spetsiifiline stevia maitse tulema, ma kohe enam ei taha seda juurde panna. Sellepa\u0308rast on po\u0303hiline, mis s\u030cokolaadid magusaks teeb, ikkagi eru\u0308tritool. Tavaline suhkrulaadne eru\u0308tritool kipub kommi sees kro\u0303bisema ja\u0308a\u0308ma, sellepa\u0308rast on mo\u0303ttekam kasutada pulbrilist varianti, mis on nagu tuhksuhkur."}, {"text_idx": "#000015", "text": "P.S. Kui oled diabeetik ja magustad eru\u0308tritooliga, siis ja\u0308lgi, kuidas veresuhkur sellise kommikese so\u0308o\u0308mise peale reageerib. Eru\u0308tritool ku\u0308ll va\u0308idetavalt ei imendu inimese organismis, aga mingi mo\u0303ju sel ikkagi glu\u0308koositasemele on. Olen lugenud erinevaid artikleid eru\u0308tritooli teemal ja hetkel natuke segaduses. Tegelikult ei ole ei stevia ega eru\u0308tritooli mo\u0303ju inimese organismile piisavalt po\u0303hjalikult uuritud. Aga ega magustoit ja komm ei ole o\u0303nneks ka mingi igapa\u0308evane toit. Reedel ikka vo\u0303ib \ud83d\ude42"}, {"text_idx": "#000016", "text": "Olen ku\u0308psetanud mitmeid marjadega purukooke, iga kord on nad natuke erinevad ja mitte ainult marjade poolest, vaid taignaga ma\u0308ngin ka \u2013 kord on taignas ainult kookos- ja mandlijahu, teinekord kookoshelbed vo\u0303i ko\u0303rvitsaseemned vo\u0303i mo\u0303lemad korraga. Na\u0308itan siin postituses kaht versiooni neist magustoitudest."}, {"text_idx": "#000017", "text": "400 g ku\u0308lmutatud marju (siin koogis metsmaasikad ja mustikad)\n1 tl kaneeli vo\u0303i kardemoni\n1 tl Bakery+ magustajat vo\u0303i 1 dl eru\u0308tritooli"}, {"text_idx": "#000018", "text": "Sega kuivad ained omavahel ja vala sisse sulatatud vo\u0303i (kui kasutad eru\u0308tritooli, siis pu\u0308u\u0308a see sulavo\u0303i sees enne a\u0308ra lahustada). Sega lusikaga nii kaua kuni tainas muutus kenaks puruks. Marjad vo\u0303ib vo\u0303tta otse su\u0308gavku\u0308lmast, vala need vormi po\u0303hja (ei ole vaja u\u0308les sulatada). Marjade peale pudista purutaigen, ku\u0308pseb 180 kraadiga 30 minutit."}, {"text_idx": "#000019", "text": "Kuna kook on po\u0303hjata, ei saa seda lo\u0303igata, vaid tuleb taldrikusse to\u0303sta suure lusikaga."}, {"text_idx": "#000020", "text": "Ta\u0308na ku\u0308psetasin sarnast kooki, aga tegin ta ko\u0303rvitsaseemnetega pa\u0308hkliseks. Retsept oli po\u0303himo\u0303tteliselt sama, aga kuna mul mandlijahu oli kodus ainult natuke, siis asendasin puuduva osa kookoshelvestega. Ko\u0303rvitsaseemneid panin umbes 150g, need ja\u0308a\u0308vad koogi sees mo\u0303nusad kro\u0303mpsud. Kuna tahtsin marjad taigna sisse segada, panin igaks juhuks kaks muna ka sekka (pole kindel, kas see oli u\u0308ldse vajalik). Eru\u0308tritooli panin ka natuke rohkem kui algses retseptis, sest meil ko\u0303ik marjad peale pohlade on kevadeks otsas ja pohlad on teatavasti hapud."}, {"text_idx": "#000021", "text": "Selline segu oli vormis enne ahju panemist. Pohlad ja\u0308lle otse su\u0308gavku\u0308lmast, sulatamata."}, {"text_idx": "#000022", "text": "Et kook pealt kena pruunikas ja\u0308a\u0308ks, lasin talle ku\u0308psetamise lo\u0303pus veel 5 minutit po\u0308o\u0308rdo\u0303hku. Ko\u0303ik purused marjakoogid sobivad ha\u0308sti kokku valgete kreemidega. Vo\u0303ib olla toorjuustukreem, kohupiimakreem vo\u0303i vahukoor, mina so\u0303in seda ta\u0308na kookoskoorega."}, {"text_idx": "#000023", "text": "Need koogid on u\u0308hed eriti head kiudainete andjad."}, {"text_idx": "#000024", "text": "Minu lapsepo\u0303lve lihavo\u0303tted mo\u0308o\u0308dusid tihti Haapsalus armsate sugulaste juures ja ta\u0308di Naima, kellele olin lapse eest, tegi alati pu\u0308hade puhul to\u0303eliselt traditsioonilise pidulaua. Naima oli oma perega lapsena Siberisse viidud ja seal ta ka o\u0303igeusklike ka\u0308est pasha tegemise a\u0308ra o\u0303ppis, sest nende traditsiooniline pu\u0308haderoog see on. Naima tehtud pasha oli alati hiigelsuur (vo\u0303i tundus see lapse silmale nii?) ja alles nu\u0308u\u0308d, ku\u0308mneid aastaid hiljem olen hakanud juurdlema, et ei tea, kust ta sel kidural no\u0303ukaajal ku\u0308ll pasha peale apelsine leidis... Ma to\u0303esti ei tea. Kahjuks ei tea ma ka seda retsepti, mille ja\u0308rgi ta oma pasha tegi, aga ma\u0308lestus suurest uhkest vahukoorekuhjaga pashast on mulle su\u0308gavale ma\u0308llu so\u0308o\u0308binud."}, {"text_idx": "#000025", "text": "Nu\u0308u\u0308d olen mina see, kelle juurde lapsed lihavo\u0303tete ajal pashat so\u0308o\u0308ma kogunevad. Aga ma olen u\u0308sna mugav tegelane, minu pasha on tehtud ko\u0303ige lihtsamal vo\u0303imalikul moel ilma igasuguse kuumutamiseta. Mul pole ka o\u0303iget pashavormi, olen juba aastaid kasutanud u\u0308ht vana plastmassso\u0303ela, millele panen marli vo\u0303i mo\u0303ne muu ho\u0303reda riidetu\u0308ki sisse."}, {"text_idx": "#000026", "text": "1 kg 5% maitsestamata kohupiima\n50 g s\u030cokolaadi (Laima o\u0303huline 70% s\u030cokolaad ja\u0308a\u0308b ko\u0303ige parem)\nkaunistamiseks 300 ml vahukoort, mis eru\u0308tritooliga magusaks tehtud"}, {"text_idx": "#000027", "text": "Vahustan koore eru\u0308tritooliga, lisan sulavo\u0303i ja seeja\u0308rel kohupiima ja riivitud apelsini. Ko\u0303ige lo\u0303puks segan sisse apelsini- ja s\u030cokolaaditu\u0308kid. So\u0303ela panen sellise kausi peale, kuhu ja\u0308a\u0308b nii palju tu\u0308hja ruumi, et vedelik saaks va\u0308lja no\u0303rguda. So\u0303ela sisse panen riide ja selle peale kohupiimasegu. To\u0303stan kanganurgad kohupiima peale kokku ja panen midagi raskuseks peale. Sedasi pressi all seisab pasha jahedas ja\u0308rgmise pa\u0308evani."}, {"text_idx": "#000028", "text": "Selline na\u0308eb mu pasha va\u0308lja vormist tulnuna enne kaunistamist."}, {"text_idx": "#000029", "text": "Seekord apelsine peale ei ladunudki, sest ei tahtnud kena vahukoorekuhja rikkuda, ainult s\u030cokolaadi riivisin. Igau\u0308ks vo\u0303is ise soovi korral oma pashatu\u0308ki apelsiniga kaunistada."}, {"text_idx": "#000030", "text": "See on u\u0308ks viie aasta tagune pilt, tavaliselt sellised me pashad va\u0308lja na\u0308evad. See pasha siin on tehtud suhkruga ja rosinatega, neid me enam oma magustoitudesse ei pane, sest suhkruga oleme selles elus suhted lo\u0303petanud. Maitsel pole mingit vahet, kas on tehtud suhkruga vo\u0303i eru\u0308tritooliga ja mullilised s\u030cokolaaditu\u0308kid asendavad ka rosinaid ideaalselt. Selle Laima tumeda s\u030cokolaadi pakendil on kirjas, et 100 grammis on su\u0308sivesikuid 34 grammi, aga kodulehel seisab millegipa\u0308rast, et 48,5 grammi. Kui 34 on o\u0303ige, annab u\u0308ks ruut seda s\u030cokolaadi ainult 1 grammi su\u0308sivesikuid."}, {"text_idx": "#000031", "text": "Siin ei olegi o\u0303ieti mingit retsepti. U\u0308he paki kohupiima kohta on siin u\u0308ks pakk vahukoort ja iga niisuguse u\u0308hiku kohta vo\u0303tan u\u0308he supilusikata\u0308ie eru\u0308tritooli, natuke vanilli panen maitseks. Ko\u0303ik see kena materjal tuleb lihtsalt kokku mikserdada. Kohupiim on mo\u0303istagi maitsestamata, eelistan rammusamaid variante, aga meie linnakeses rasvasemat kui 5%-list kohupiima ei mu\u0308u\u0308da. Olen ka 0,5% kohupiimaga teinud, aga mu meelest on see liiga kuiv, pealegi on rasvasemad tooted maitsvamad."}, {"text_idx": "#000032", "text": "Selline lihtne kohupiimavaht on meil va\u0308ga tihti o\u0303htuseks desserdiks, lisandiks peal kas purustatud metsvaarikad (oma korjatud ja su\u0308gavku\u0308lmas hoitud) vo\u0303i va\u0308rsked maasikad."}, {"text_idx": "#000033", "text": "Na\u0308dalavahetusel olid mul lapselapsed ku\u0308las, u\u0308ks kolmene ja teine viiene, mo\u0303lemad on harjunud lasteaias so\u0308o\u0308ma hirmus magusaid magustoite, olen nende menu\u0308u\u0308d siin blogis ka kord kritiseerinud. Millegipa\u0308rast kujutavad lasteaia kokad ette, et lapsed muidu ei so\u0308o\u0308 kui peab kilode viisi suhkrut toidu sisse uhama. Mu kohupiimavaht on eriliselt va\u0308hemagus, peaaegu ainult aimatavalt magus ja need samad lasteaia suhkrurotid pistsid mu magedamat sorti kohupiimavahtu suurima naudinguga. Eks see ole ikka nii, et mitte lapsed pole toidu suhtes valivad, vaid ta\u0308iskasvanud, kes on oma eelarvamustes ja iganenud valikutes kinni. Teen siinkohal aupakliku kummarduse u\u0308hele meie maakonna koolikokale, kes julges suhkru koguseid magustoidus ja\u0308rk-ja\u0308rgult va\u0308hendama hakata ja lisab selle asemel magustoitudele rohkem ha\u0308id rasvu (vahukoort, na\u0308iteks)."}, {"text_idx": "#000034", "text": "Teaduspo\u0303hised toitumissoovitused u\u0308lekaalu ja diabeedi puhuks"}]